Urmareste Modifică dimensiunea fontului: Play

Bucureşti, 21 apr /Agerpres/ - Preşedintele Klaus Iohannis a declarat joi că este mulţumit de activitatea DNA şi a subliniat că pentru ţara noastră lupta anticorupţie este vitală.



"Pentru România, lupta împotriva corupţiei este vitală, nu este doar un deziderat, este un fapt. Lupta împotriva corupţiei se desfăşoară chiar cu intensitate mare, spre disperarea corupţilor. Faptul că suntem în precampanie nu are nicio relevanţă felul în care luptă DNA împotriva corupţiei sau a corupţilor", a spus Iohannis la Palatul Cotroceni.



El a arătat că munca pe care o face DNA nu este una politică.



"Nu am cunoştinţă despre existenţa unor comandamente, dar am o părere foarte informată despre cum se desfăşoară lupta anticorupţie. DNA îşi face treaba foarte bine. Nu există niciun fel de imixtiuni politice în felul în care DNA îşi face treaba şi nu există nicio instituţie a statului care să se amestece în treaba DNA sau în felul în care DNA îşi face treaba. Faptul că suntem în precampanie probabil că aduce mai vizibil în faţă felul în care unii şi alţii sunt chemaţi la DNA. Acest lucru este o dovadă că lupta împotriva corupţiei se desfăşoară aşa indiferent dacă este sau nu campanie. Munca pe care o face DNA nu este una politică, ci este o luptă foarte importantă pentru România", a adăugat şeful statului. AGERPRES/(A - autor: Florentina Peia, editor: Florin Marin)